2. ปัจจัยความเสี่ยง

บริษัทได้กำหนดให้การบริหารความเสี่ยงเป็นหนึ่งในยุทธศาสตร์การบริหารงาน
โดยมีการกำหนดคณะทำงานเพื่อวิเคราะห์ปัจจัยความเสี่ยง หาแนวทางในการจัดการความเสี่ยง
รวมทั้งรายงานผลการปฏิบัติงานด้านการบริหารความเสี่ยงต่อคณะกรรมการบริษัทเป็นประจำทุกไตรมาส
โดยแบ่งความเสี่ยงออกเป็น 3 ลักษณะ ดังนี้

1.  ความเสี่ยงในการประกอบธุรกิจ

-   ความเสี่ยงจากการสร้างบ้านพร้อมอยู่

บริษัทมีนโยบายในการสร้างบ้านพร้อมอยู่ (บ้านสร้างเสร็จพร้อมโอน)
ซึ่งเป็นหนึ่งในกลยุทธ์ของบริษัทในการพัฒนาโครงการ
เพื่อเพิ่มศักยภาพในการแข่งขันในการตอบสนองความต้องการของลูกค้า
การสร้างบ้านพร้อมอยู่ต้องใช้เงินทุนหมุนเวียนมาก
เนื่องจากบริษัทไม่ได้รับเงินจากลูกค้าในระหว่างก่อสร้าง
และบริษัทมีความเสี่ยงจากการไม่สามารถขายบ้านพร้อมอยู่ได้ตามที่คาดการณ์
ซึ่งจะส่งผลให้บริษัทมีภาระต้นทุนในรูปของต้นทุนการพัฒนาที่ดิน และต้นทุนสินค้าคงเหลือในปริมาณสูง
ซึ่งจะส่งผลกระทบต่อสภาพคล่อง และความสามารถในการทำกำไรของบริษัท

อย่างไรก็ตาม ในการพัฒนาโครงการ
บริษัทได้มีการศึกษาและวิเคราะห์ตลาดโดยรวมแล้วเป็นอย่างดี เพื่อให้ตรงกับช่องว่างทางการตลาด
และมีการวิเคราะห์ความต้องการของลูกค้าเพื่อให้ได้สินค้าที่ตรงกับความต้องการของลูกค้า
โดยการดำเนินการพัฒนาโครงการบ้านพร้อมอยู่
บริษัทพิจารณาวิเคราะห์จากความต้องการของลูกค้าในด้านต่างๆ เช่น ทำเลที่ตั้ง แบบบ้าน
และขนาดของบ้าน
ทำให้บริษัทสามารถพัฒนาบ้านพร้อมอยู่ได้ตรงกับความต้องการของลูกค้าและสามารถขายบ้านพร้อมอยู่ได้ตามแผนงาน
นอกจากนี้ บริษัทได้แบ่งการพัฒนาโครงการเป็นรายเฟส ดังนั้น
บริษัทจึงสามารถปรับเปลี่ยนสินค้าตามความต้องการของลูกค้าที่เปลี่ยนแปลงไป ทั้งนี้ ณ วันที่ 31
ธันวาคม 2553 บริษัทมีสินค้าคงเหลือสุทธิรวม 304 ล้านบาท ลดลงจากสิ้นปี 2552
ที่มีสินค้าคงเหลือสุทธิรวม 423 ล้านบาท

-   ความเสี่ยงจากการขายบ้านสั่งสร้าง (Pre-sales) และบ้านสร้างก่อนขาย
    (Semi-prebuilt)

บริษัทมีนโยบายขายบ้านสั่งสร้าง (Pre-sales) และบ้านสร้างก่อนขาย (Semi-prebuilt)
เพื่อลดความเสี่ยงด้านการตลาด
และเพื่อเพิ่มความยืดหยุ่นในการปรับสินค้าให้ตอบสนองความต้องการของลูกค้าได้ นอกจากนี้
ในการขายบ้านสั่งสร้าง (Pre-sales) และบ้านสร้างก่อนขาย (Semi-prebuilt) บริษัทฯ
สามารถนำเงินค่างวดที่ได้รับจากลูกค้ามาใช้เป็นเงินทุนหมุนเวียนได้อีกด้วย อย่างไรก็ตาม
การขายบ้านสั่งสร้าง (Pre-sales) และบ้านสร้างก่อนขาย (Semi-prebuilt)
ทำให้บริษัทมีความเสี่ยงด้านการควบคุมต้นทุนการก่อสร้าง
เนื่องจากบริษัทจะตั้งราคาขายบ้านก่อนเริ่มการก่อสร้าง ดังนั้น
หากต้นทุนการก่อสร้างเปลี่ยนแปลงไปก็จะส่งผลกระทบต่ออัตรากำไรขั้นต้นของบริษัท

อย่างไรก็ตาม ในการสร้างบ้านของบริษัท บริษัทมีนโยบายในการทำสัญญาก่อสร้างแบบเบ็ดเสร็จ
(Turnkey construction contract) กับผู้รับเหมา
โดยบริษัทจะซื้อเฉพาะวัสดุก่อสร้างหลักบางรายการ ซึ่งคิดเป็นสัดส่วนประมาณร้อยละ 30
ของปริมาณวัสดุก่อสร้างที่ต้องใช้ทั้งหมด
ทำให้บริษัทสามารถควบคุมต้นทุนการก่อสร้างบ้านได้อย่างมีประสิทธิภาพ

2. ความเสี่ยงด้านการดำเนินงาน

ความเสี่ยงด้านต้นทุนราคาการก่อสร้าง

สำนักงานเศรษฐกิจการคลังรายงานผลสำรวจดัชนีราคาวัสดุก่อสร้างไตรมาส 4 ของปี 2553
ขยายตัว 2.1% เพิ่มขึ้นจากไตรมาสที่ผ่านมาที่ขยายตัว 1.1% โดยหมวดสินค้าที่ปรับตัวสูงขึ้น ได้แก่
หมวดเหล็ก และผลิตภัณฑ์เหล็กที่ขยายตัว 6.9% และผลิตภัณฑ์ไม้ขยายตัว 4.5%
ขณะที่ดัชนีหมวดก่อสร้างอื่นๆขยายตัว 3.6% โดยมีสินค้าสำคัญอาทิ อิฐมอญ อิฐโปร่ง กระจก ทั้งนี้
เมื่อพิจารณาระดับราคาทั้งปี 2553 ดัชนีราคาวัสดุก่อสร้างขยายตัวขึ้นมาถึง 2.3%
เนื่องจากต้นทุนราคาวัตถุดิบในการผลิตและราคาน้ำมันปรับตัวสูงขึ้น

วัสดุก่อสร้างถือเป็นต้นทุนหลักในการก่อสร้าง โดยบริษัทฯ เป็นผู้จัดหาวัสดุก่อสร้างหลักบางรายการ
อาทิ เสาเข็ม พื้นไม้ลามิเนต พรม งานปูหินอ่อน หินแกรนิต กรอบและบานประตูหน้าต่าง
งานกำจัดปลวก เป็นต้น
สำหรับการก่อสร้างเพื่อเป็นการควบคุมคุณภาพและมาตรฐานการก่อสร้างให้เป็นไปตามที่บริษัทกำหนด
โดยไม่มีการทำสัญญาซื้อขายวัสดุก่อสร้างล่วงหน้า
และจากสภาพการณ์ปัจจุบันซึ่งราคาวัสดุก่อสร้างมีแนวโน้มปรับตัวขึ้นตามราคาน้ำมัน
ทำให้บริษัทฯมีความเสี่ยงจากการผันผวนของราคาวัสดุก่อสร้าง
ซึ่งจะส่งผลกระทบต่อต้นทุนการก่อสร้างและความสามารถในการทำกำไรของบริษัท

อย่างไรก็ตาม บริษัทได้กำหนดให้ฝ่ายก่อสร้างเพิ่มมาตรการในการบริหารต้นทุนค่าก่อสร้าง เช่น
การวางแผนความต้องการใช้วัสดุก่อสร้าง (Material Requirement Planning)
และหาวัสดุทดแทนที่มีคุณภาพเทียบเท่าอย่างมีระบบเพื่อให้เหมาะสมกับแผนงานการพัฒนาโครงการ
เพื่อเป็นการป้องกันปัญหาในการจัดหาวัสดุก่อสร้างในระดับหนึ่ง นอกจากนี้ บริษัท
มีนโยบายที่จะบริหารและพัฒนาโครงการในปริมาณที่เหมาะสมกับความต้องการของลูกค้า
โดยการควบคุมปริมาณสินค้าคงคลังทั้งในรูปวัสดุก่อสร้างและสินค้าสำเร็จรูปให้อยู่ในระดับที่เหมาะสม
ทำให้สามารถกำหนดราคาของสินค้าที่เหมาะสมกับต้นทุน กอปรกับการที่บริษัทฯ
จัดเป็นผู้ประกอบการที่มีขนาดค่อนข้างใหญ่ทำให้มีอำนาจในการต่อรองในด้านราคาและปริมาณกับผู้จำหน่ายวัสดุก่อสร้างได้

   ความเสี่ยงด้านการขาดแคลนผู้รับเหมา

บริษัททำการว่าจ้างผู้รับเหมาก่อสร้างขนาดกลาง และขนาดเล็กในการก่อสร้างโครงการต่าง ๆ
ของบริษัท โดยบริษัทฯ
มีขั้นตอนการปฏิบัติงานในการจัดจ้างผู้รับเหมาอย่างชัดเจนตามที่ระบบมาตรฐาน ISO 9001:2008
เพื่อให้มั่นใจว่าผู้รับเหมางานก่อสร้างต่างๆ จะสามารถทำการก่อสร้างงานได้คุณภาพมาตรฐาน

อย่างไรก็ตามเนื่องจากธุรกิจพัฒนาอสังหาริมทรัพย์ขยายตัวมากขึ้น ประกอบกับบริษัทฯ
มีนโยบายในการเปิดโครงการใหม่ อาจจะก่อให้เกิดภาวะขาดแคลนผู้รับเหมาได้ในอนาคต
ส่งผลให้งานก่อสร้างของบริษัทฯ เกิดความล่าช้า ไม่สามารถโอนสินค้าให้ลูกค้าได้ตามกำหนด
และเพื่อลดความเสี่ยงดังกล่าว
บริษัทได้จัดทำทะเบียนบัญชีรายชื่อและทะเบียนประวัติของผู้รับเหมางานอาคารที่ผ่านกระบวนการพิจารณาคุณสมบัติตามที่กำหนดมาตรฐานไว้ทั้งหมด
ซึ่งมีถึง 62 ราย ขณะที่ปัจจุบันมีผู้รับเหมางานอาคาร (Contractors) ที่รับงานอยู่ทั้งสิ้น 36 ราย
เพียงพอต่อความต้องการ และส่วนใหญ่เป็นผู้รับเหมาที่ผ่านการทำงานกับบริษัทมาเป็นระยะเวลาหนึ่ง
ซึ่งหากบริษัทฯ มีการเพิ่มโครงการใหม่ๆ ในอนาคต จะสามารถดำเนินการจ้างผู้รับเหมาเพิ่มได้
รวมถึงยังมีการจัดการอบรมเพิ่มทักษะความรู้ให้ผู้รับเหมาเป็นระยะ ๆ
เพื่อให้งานก่อสร้างได้คุณภาพถูกต้องตามมาตรฐาน

3.  ความเสี่ยงด้านการบริหารจัดการ

-   บริษัทมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 75

บริษัทมีกลุ่มผู้ถือหุ้นรายใหญ่คือ กลุ่มตันฑเทอดธรรม ถือหุ้นในบริษัทคิดเป็นร้อยละ 75.9
ของจำนวนหุ้นที่จำหน่ายได้แล้วทั้งหมดของบริษัท ณ วันที่ 30 ธันวาคม 2553
(รายละเอียดปรากฏในหัวข้อเรื่องโครงสร้างเงินทุน) ซึ่งเป็นสัดส่วนการถือหุ้นที่มากกว่า 3 ใน 4
ทำให้กลุ่มผู้ถือหุ้นดังกล่าวมีอำนาจในการควบคุมบริษัทและมีอิทธิพลต่อการตัดสินใจของบริษัทในทุกเรื่องที่ต้องได้รับอนุมัติจากที่ประชุมผู้ถือหุ้น
ดังนั้น
ผู้ถือหุ้นรายอื่นของบริษัทจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มผู้ถือหุ้นใหญ่เสนอให้ที่ประชุมผู้ถือหุ้นพิจารณา
นอกจากนี้
การถือหุ้นในลักษณะกระจุกตัวโดยกลุ่มผู้ถือหุ้นใหญ่นี้ยังทำให้โอกาสที่บริษัทจะถูกครอบงำกิจการ
(Takeover) โดยบุคคลอื่นไม่สามารถเกิดขึ้นได้โดยปราศจากการยินยอมของผู้ถือหุ้นใหญ่กลุ่มนี้
แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

อย่างไรก็ตาม
บริษัทมีการกำหนดโครงสร้างการจัดการเพื่อให้เกิดการถ่วงดุลและสอบทานการบริหารงานอย่างเหมาะสม
โดยโครงสร้างการจัดการของบริษัทประกอบด้วยคณะกรรมการบริษัท คณะกรรมการบริหาร
และคณะกรรมการตรวจสอบ โดยบริษัทมีการกำหนดขอบเขตอำนาจหน้าที่ของคณะกรรมการชุดต่างๆ
อย่างชัดเจนและโปร่งใส ตลอดจนมีการวางโครงสร้างการบริหารงานโดยบุคคลที่มีความรู้
ความสามารถในการดำเนินธุรกิจ นอกจากนี้ ในกรณีเข้าทำรายการที่เกี่ยวโยงกับกรรมการ
ผู้ถือหุ้นรายใหญ่ และผู้มีอำนาจควบคุม รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิออกเสียงในการอนุมัติรายการดังกล่าว